OBH 2765/1995.
Az állampolgári jogok országgyűlési biztosának jelentése
Ügyintéző: dr. Csóré Erika

Az eljárás megindulása

D.F. ......... képviseletében a B.E.K. Központjának 15 dolgozója 1995. december 14-én panasszal fordult hivatalunkhoz. Beadványuk szerint mindannyian felvételre pályáztak a boszniai IFOR misszióba. A pályázatok elbírálásában azonban diszkriminációt véltek felfedezni. Jelentkezési lapjuk "eltűnt", rá sem kerültek a pályázók névsorára. A panasz tartalmazta azt is, hogy a pályázókkal való személyes elbeszélgetés és a döntés időpontja 1995. december 14-15-e.

Feltételezett alkotmányos visszásság

Diszkrimináció alkalmazása a pályázók körében.

Alkalmazandó jogszabályi háttér

Az Alkotmány 70/A.§ (1) bekezdése szerint "A Magyar Köztársaság biztosítja a területén tartózkodó minden személy számára az emberi, illetve az állampolgári jogokat, bármely megkülönböztetés, ... különbségtétel nélkül." A (2) bekezdés szerint "Az embereknek ... bármilyen hátrányos megkülönböztetését a törvény szigorúan bünteti."

A vizsgálat megállapításai

1995. december 11-én a Magyar Honvédség pályázati felhívást tett közzé a délszláv válság békés rendezésének végrehajtását biztosító erők (IFOR) kötelékében részt vevő magyar kontingensbe való jelentkezésre. A felhívás három országos napilapban (Népszabadság, Magyar Hírlap, Magyar Nemzet) jelent meg.
A pályázat kiírását a honvédelmi miniszter rendelte el azzal a céllal, hogy a legjobb szakemberek közül biztosítsák a kontingens felállítását. A pályázaton való részvételt a polgári felkészültségű (nem hivatásos) állampolgárok számára is lehetővé tették. A pályázati felhívás részletesen tartalmazta, hogy milyen feladat végrehajtására ki, milyen feltételekkel pályázhat. A jelentkezés határideje 1995. december 13-a volt.
A pályázat elbírálására nem szabtak határidőt és nem tették közzé az elbírálás módját sem. Ez azonban nem nélkülözhetetlen eleme egyetlen - különösen nem katonai jellegű - pályázati felhívásnak sem. Ezeket belső rendelkezésekkel szabályozták, amelyek megalkotásánál a Magyar Honvédség tervező-szervező és irányító tevékenységére vonatkozó jogszabályokat vették figyelembe.
Belső parancs írta elő a pályázó személyek kiválasztásának, beosztásba helyezésének szempontjait, valamint a feladat végrehajtására vonatkozó felkészítés szabályait. A belső parancsot operatív csoportok hajtották végre.
A személyi állomány kiválasztását, beosztásba helyezését célzó elbeszélgetések 1995. december 14-től folyamatosan történtek. Ez azért emelendő ki, mert a panaszosok 1995. december 14-én terjesztették be hivatalunkhoz panaszukat, akkor, amikor még nem tudhatták, hogy sor kerül-e szakmai, egészségi, fizikai és pszichikai alkalmassági vizsgálatra való behívásukra, tehát negatív diszkriminációt alkalmaznak-e velük szemben vagy sem. Panaszuk előterjesztése ezért idő előtt történt, hiszen még nem volt olyan döntés, amit a hivatal orvosolhatott volna. A pályázatok tisztaságának megsértéséből származható alkotmányos visszásságra tekintettel mégis foglalkoztunk az üggyel.
A beszerzett iratokból kitűnt, hogy - a panaszosok állításával szemben - mind a 15 panaszos jelentkezési lapja eljutott azokhoz az operatív csoportokhoz, melyek a jelentkező személyek köréből a kiválasztást végezték. Erre utal, hogy a panaszosok jelentkezési lapja kivétel nélkül sorszámozott, a jelentkezési lapra rávezették, hogy a jelentkezést az első vagy a második váltásnál veszik-e figyelembe, esetleg a jelentkezőt tartalékként tartják nyilván, ezért berendelésére később kerül sor. A kiválasztást egyébként behatárolta, hogy - megfelelve a pályázati felhívásban kiírt követelményeknek - elsősorban az út- és hídépítéshez szükséges szakmai ismeretekkel, illetve gyakorlattal rendelkező személyekre volt szükség a kontingens felállításához.
Az előzetes kiválasztást elbeszélgetések követték. Erre a panaszosok közül 6 főt rendeltek be,  1995. december 16-ra és 19-re. Közülük 4 főt beosztottak a misszióba, 2 fő pedig visszavonta pályázatát (az egyik a berendelés után azonnal, a másik pedig beosztásba helyezését követően). 9 főt az elbeszélgetésre nem hívtak be. Ők nem feleltek meg a pályázati követelményeknek, mert 45. életévüket betöltötték és/vagy nem rendelkeztek a szükséges szakmai ismeretekkel. Ennek ellenére - arra az esetre, ha üresedés történik - számításba vették őket az előzőekben említettek szerint.

Megállapítottam, hogy az előzőekben leírtak nem merítik ki a diszkriminatív eljárás fogalmát. Az operatív csoportok éppen a legmegfelelőbb személyek kiválasztására, a biztonság szempontjaira, a feladat eredményes végrehajtására törekedtek. Ez szemben áll a panaszosok feltevésével, hogy szándékosan mellőzték őket az IFOR misszióba való felvételnél.

Következtetések, megállapítások

Megállapítottuk, hogy a pályázati felhívásra jelentkező panaszosok sem előnyt, sem hátrányt nem szenvedtek a pályázatok elbírálása során. A kiválasztás, illetve a beosztásba helyezés szempontjai rájuk is ugyanúgy vonatkoztak, mint másokra. A panaszosok pályázati lapjait nem "süllyesztette el" senki, nevük bekerült a pályázók névsorába, a jelentkezések elbírálása pedig indokoltan vett több napot igénybe. Alkotmányos visszásság, diszkrimináció alkalmazása a pályázatok elbírálása során nem állapítható meg. az ügyben eljárt hatóság jogszabályt nem sértett.

Budapest, 1996. január 12.

Gönczöl Katalin